
Szerencse (vagy befektetés) a szerencsejáték? - A sportfogadás nyomában

Kutatásom során a szerencsejátékot, ezen belül a sportfogadást helyezem a fókuszba, ugyanis jelenkorunk egyik nagyon népszerű szokása. Vannak olyanok, akik befektetésként gondolnak rá, ebben látják a pénzszerzés legjobb, leggyorsabb és legnyereségesebb lehetőségét.
A kutatás célja a sportfogadást feldolgozni pszichológiai, pénzügyi/befektetési aspektusból is. Az alábbi kutatási kérdésekre kerestem a választ:
Miképpen adható meg a sportfogadás „karakterisztikája”, azaz milyen sportfogadási ismeretekkel, szokásokkal rendelkeznek az emberek?
Megfeleltethető-e a sportfogadás befektetési tevékenységnek?
Megéri-e a pénzünket szerencsejátékba (sportfogadásba) fektetni?
Tudatosan tudjuk-e kezelni vagy csupán a szerencsén múlik a sikerünk?
Munkám módszertanilag egy értékelő kutatás, a kutatási problémák meghatározásából fakadóan feltáró jellegű, más szempontból pedig kvantitatívnak tekinthető. Szekunder kutatási részben dokumentumelemzéssel a probléma feltárásához rendelkezésre álló dokumentumokat, adatokat elemzek. Ezt követően végzett primer kutatás során információk gyűjtésére és elemzése kerül sor online kérdőíves felméréssel, mely alkalmas leíró, magyarázó és felderítő célokra.
Manapság sok helyen, akár élőben is lehet sportfogadást tenni, de nem volt ez mindig így. Feltárom, honnan ered a sportfogadás, illetve hogyan működik. Ahhoz, hogy teljes képet kapjunk ismertetem a kapcsolódó alapfogalmakat, illetve azt, hogy milyen eseményekre hol lehet pénzt költeni. A sportfogadásnak van egy izgalmas pszichológiai oldala is, hiszen nem elég egy jó szelvényt készíteni, sokan beleesnek abba a hibába, hogy függőség alakul ki náluk. Feltárom a különböző személyiségtípusokat a pénzügyi cselekedetek, döntések, attitűdök alapján. Ezt követően a befektetések fő jellemzőit ismertetem, hogy meghatározhassam, a sportfogadás beleillik-e a sorba. Primer kutatásom pedig hozzásegít a feltett kutatási kérdések megválaszolásához.
Dolgozatommal egy népszerű tevékenységet vizsgálok közgazdasági szempontból, hiszen ma már ez sem csupán egy játék, hanem sokak által akár befektetési formaként kezelt megoldás vagy rosszabb esetben függőség. A kutatás eredménye a sportfogadás múltjának feltárása, a sportfogadók karakterisztikájának megadása, a szakirodalomban szereplő személyiségtípusoknak történő, valamint befektetési lehetőségként való megfeleltethetőség vizsgálata. Kutatásommal gazdagítani kívánom a téma kapcsán fellelhető, jelenleg hiányosnak értékelhető empirikus kutatások körét.



